Γιάννης Αμανατίδης (ποδοσφαιριστής)

Ο Γιάννης Αμανατίδης (Κοζάνη, 3 Δεκεμβρίου 1981) είναι Έλληνας προπονητής ποδοσφαίρου και παλαίμαχος διεθνής ποδοσφαιριστής, ο οποίος αγωνιζόταν ως μεσοεπιθετικός.

 Καριέρα ως ποδοσφαιριστής
 Σε συλλογικό επίπεδο 
Σε μικρή ηλικία πήγε μαζί με τους γονείς του και τα τρία αδέλφια του στη Στουτγκάρδη της Γερμανίας κι εκεί γράφτηκε αρχικά στην ομώνυμη αθλητική ένωση και δύο χρόνια αργότερα, το 1992, στον αθλητικό όμιλο της πόλης.

Το 1999 προωθήθηκε στην πρώτη ομάδα της Στουτγκάρδης και μετά από δύο περιόδους δανεισμού στην Γκρόιτερ Φυρτ, το 2002 ξεκίνησε τη σταδιοδρομία του στη Μπούντεσλιγκα. Παραχωρήθηκε ως δανεικός στην Άιντραχτ Φραγκφούρτης στα μισά της περιόδου 2003-04 και είχε ενεργή συμμετοχή πετυχαίνοντας έξι τέρματα, η ομάδα του ωστόσο δεν κατάφερε να αποφύγει τον υποβιβασμό.

Το 2004 παραχωρήθηκε στην Καϊζερσλάουτερν για να επιστρέψει έναν χρόνο αργότερα στην Άιντραχτ Φραγκφούρτης με κανονική μεταγραφή. Την πρώτη του χρονιά στο σύλλογο της Φραγκφούρτης σημείωσε 12 τέρματα με αποτέλεσμα να συμπεριληφθεί στην κορυφαία δεκάδα των σκόρερ του γερμανικού πρωταθλήματος. Από την περίοδο 2007-08 του δόθηκε το περιβραχιόνιο του αρχηγού. Στην Άιντραχτ παρέμεινε μέχρι το 2011.

 Στην εθνική Ελλάδας 
Το ντεμπούτο του με την Ελλάδα πραγματοποιήθηκε στις 20 Νοεμβρίου 2002 στην εντός έδρας φιλική αναμέτρηση εναντίον της Ιρλανδίας (0-0).

Κορυφαία στιγμή του με τη γαλανόλευκη φανέλα υπήρξε στις 17 Οκτωβρίου 2007, όταν σημείωσε το πρώτο του τέρμα για την Ελλάδα στον εκτός έδρας αγώνα εναντίον της Τουρκίας, με το οποίο χάρισε τη νίκη στην ελληνική ομάδα (0-1) και παράλληλα της εξασφάλισε την πρόκριση για τα τελικά του Euro 2008. Στην τελική φάση της διοργάνωσης ήταν από τις βασικές επιλογές του Ότο Ρεχάγκελ, αγωνιζόμενος και στους τρεις αγώνες που έδωσε η Ελλάδα.

Λόγω τραυματισμού δεν έλαβε μέρος στο Μουντιάλ 2010 που διεξήχθη στη Νότια Αφρική, ενώ σχεδόν έναν μήνα μετά το τέλος της διοργάνωσης κι ενώ ο Φερνάντο Σάντος είχε πλέον διαδεχθεί τον Ότο Ρεχάγκελ στην τεχνική ηγεσία της Ελλάδας, ο Αμανατίδης ανακοίνωσε, μέσω της ιστοσελίδας της Άιντραχτ Φραγκφούρτης, την απόφασή του να μην αγωνιστεί ξανά με την εθνική ομάδα.Αποχώρηση Αμανατίδη από την Εθνική Ελλάδας, Ελευθεροτυπία, Δευτέρα 9 Αυγούστου 2010

Προπονητική καριέρα
Ξεκίνησε την καριέρα του ως προπονητής στην ομάδα Κ20 του Ηρακλή Θεσσαλονίκης. Τον Οκτώβριο του 2016Αμανατίδης: "Υπηρεσιακός και βλέπουμε" είχε ένα σύντομο πέρασμα ως προπονητής της πρώτης ομάδας, μετά την παραίτηση του Νίκου Παπαδόπουλου, αποχωρώντας όμως μερικές ημέρες αργότερα.Τέλος και ο Αμανατίδης, www.naftemporiki.gr Αρχές του 2019 ανέλαβε βοηθός προπονητή στην ελβετική ομάδα Ζανκτ Γκάλεν, από όπου αποχώρησε τον Αύγουστο του 2020, για να γίνει βοηθός προπονητή στον Π.Α.Ο.Κ.. Μετά από πέντε μόλις μήνες όμως, αποχώρησε και από την ομάδα της Θεσσαλονίκης.ΠΑΟΚ: Αποχωρεί ο βοηθός προπονητή Γιάννης Αμανατίδης, zougla.gr, Σάββατο 2 Ιανουαρίου 2021

 Παραπομπές 

 Εξωτερικοί σύνδεσμοι 

 Επίσημη ιστοσελίδα
 Η καριέρα του Γιάννη Αμανατίδη στο national-football-teams
 Το προφίλ του Γιάννη Αμανατίδη στο transfermarkt

Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Άιντραχτ Φραγκφούρτης
Κατηγορία:Ποδοσφαιριστές ΦφΜ Στουτγκάρδη
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Ευρωπαϊκού Πρωταθλήματος 2008
Κατηγορία:Ποδοσφαιριστές Μπούντεσλιγκα
Κατηγορία:Ποδοσφαιριστές Κυπέλλου Συνομοσπονδιών FIFA 2005
Κατηγορία:Ποδοσφαιριστές 1. ΦΚ Καϊζερσλάουτερν
Κατηγορία:Ποδοσφαιριστές Γκρόιτερ Φυρτ
Κατηγορία:Έλληνες προπονητές ποδοσφαίρου
Κατηγορία:Προπονητές ποδοσφαίρου Ηρακλή Θεσσαλονίκης
Κατηγορία:Έλληνες ποδοσφαιριστές στο εξωτερικό